Négy nemzet katonái gyakorlatoztak együtt Szentesen | Szentes hírek | Szeged - delmagyar.hu
Szentes hírek > Négy nemzet katonái gyakorlatoztak együtt Szentesen
Négy nemzet katonái gyakorlatoztak együtt Szentesen
Szentes - Árvízi helyzetre készültek négy nemzet katonái tegnap a szentesi tiszai vízi gyakorlótéren. A Tisza zászlóalj ukrán, román, magyar és szerb katonái a gyakorlat végén felsorakoztak a város főterén. A magyar sereg altábornagya szerint az áradással szemben bármikor sikerrel bevethető a zászlóalj.
A Tisza menti országok hadseregeinek műszaki alakulatait tömöríti a 2002-ben alakult a hétszáz fős Tisza Zászlóalj. Az ukrán, román, magyar és szerb katonák körülbelül egyenlő arányban alkotják a zászlóaljat, amely kifejezetten az árvíz elleni védekezésre szerveződött.
– Az idei gyakorlatban Magyarország vezető szerepet vállalt – tájékoztatta lapunkat Tömböl László altábornagy. Az összhaderőnemi parancsnokság parancsnoka azt is elmondta, hogy a zászlóalj a műszakiak eredendő céljaihoz híven fegyverek és hadianyagok nélkül hajtja végre a feladatokat. Az altábornagy úgy véli, hogy a négy nemzet hadserege egyre inkább összekovácsolódik.
A Szőke Lavina 2007 elnevezésű gyakorlat statikus bemutatóján a Damjanich laktanyában az érdeklődők láthatták azokat az eszközöket, amelyekkel a magyar szakemberek az árvízi védekezésben dolgoznak, emellett a helyszínen voltak a szállító és harci helikopterek, valamint a vám-és pénzügyőrség. illetve a határőrség járművei is.
A dinamikus bemutatón a tiszai gáton a MI24-es és a MI8-as helikopterek segítségével nyúlgátat és a bordás megtámasztást építettek, ilyet a tavalyi árvízkor gyakran alkalmaztak a vízügyi szakemberek. Majd a parton rekedt emberek mentését demonstrálták különböző csónakokkal. Ezt követően megérkeztek a kétéltű lánctalpasok, amelyek a szárazföldön és a vízben is képesek a homokzsákok és a járművek szállítására. A gyakorlaton hídkompok is részt vettek, amelyek szintén alkalmasak járművek és személyek mentésére és szállítására a partról megközelíthetetlen helyeken.
A szentesi 37. II. Rákóczi Ferenc Műszaki Zászlóalj parancsnoka, Nyers József ezredes elmondta: a számítógéppel támogatott gyakorlat a tavalyi tiszai árvíz elleni védekezés tapasztalatainak felhasználásával zajlott. Az eseményen több mint 240 katona vett részt, ebből harmincan a környező országokból érkeztek. A katonák a gyakorlat végén díszszemlére sorakoztak fel Szentes főterén. A Tisza zászlóalj parancsnoka idén Szabó Sándor volt, a következő évben egy román generális, Ioan Sorin vezeti a csapatot.
Veszélyben a szentesi drámai tagozat
Szentes - Az oktatási tárca tervei szerint a gimnáziumok a jövőben nem fogadhatnak az ország minden… Tovább olvasom